# Hemoptisi

L'hemoptisi és un terme utilitzat per descriure l'expectoració d'esput hemàtic o sang fresca que té com a origen l'aparell respiratori. La seva intensitat pot ser molt discreta, petits filaments de sang, o severa en forma de sang fresca anomenat hemoptisi franca. L'hemoptisi massiva és la presentació més greu.
Sovint, hi ha dos conceptes que es confonen però que realment són diferents, hemoptisi i hematèmesi que és l'expulsió de vòmit amb sang procedent del tub digestiu alt.
En el cas de l'hemoptisi la sang és brillant, líquida, espumosa o coàguls. Per altra banda, en el cas de l'hematèmesi la sang és de color marró, pòsit de cafè i pot contenir restes d'aliments, ja que té l'origen a l'aparell gastrointestinal. Altres diferències entre els dos conceptes poden ser el pH de la sang és alcalí en el primer cas i àcid en l'hematèmesi, rara anèmia en l'individu en el cas de l'hemoptisi i freqüent en l'hematèmesi, etc.

## Classificació segons gravetat

L'hemoptisi es pot classificar segons gravetat de lleu a massiva. Aquesta classificació es realitza en base el volum, en ml, de sang perdut per dia.
* Lleu: menys de 30 ml/dia
* Moderada: de 30 a 200 ml/dia
* Severa: de 200 a 600 ml/dia
* Massiva: més de 600 ml/dia

## Etiologia

Les causes de l'hemoptisi són multifactorials. Hi ha tota una sèrie de factors que hi poden intervenir i es poden presentar de forma aïllada o simultàniament amb altres factors. A grans trets poden classificar les causes en 8 grups.
* Infeccioses: Infeccions produïdes al pàrenquima pulmonar per bacteris, fongs, virus, etc. També, infeccions de l'arbre traqueobronquial. Per exemplificar, traqueobronquitis herpètica o fúngica
* Neoplàsies pulmonars benignes i malignes, primàries i metastàtiques: L'hemoptisi pot ser provocada pel mateix tumor o bé, pels seus efectes sobre l'aparell respiratori.
* Cardiopaties.Cirurgia correctora de cardiopaties congènites.
* Vasculopaties de la circulació pulmonar, bronquial i/o sistèmica. Per exemple, troboembolisme sèptic.
* Inflamació: Bronquièctasis.
* Diàtesis hemorràgiques: Coagulopaties, trombopènia, etc.
* Traumatisme: Ferides obertes o tancades, aneurisma d'aorta, etc.
* Anomalies congènites. Agenèsia de l'artèria pulmonar.
* Iatrogènia: Biòpsia endoscòpica.

## Valoració inicial del pacient
### Exploració física

En primer lloc, i de forma ràpida, s'ha de fer una primera valoració de l'estat general del pacient. Aquesta s'ha de repetir periòdicament. Dins de l'exploració física els paràmetres mesurats i observats seran:
* Inspecció de la pell
* Inspecció de la cavitat oral
* Exploració cardíaca
* Exploració respiratòria

### Anamnesi

* Edat del pacient
* Antecedents de malalties respiratòries
* Hàbit tabàquic
* Antecedents de malalties sistèmiques que poden causar hemoptisi
* Presa d'anticoagulants
* Volum de sang perdut, color de la sang, etc.

### Valoració de la gravetat

Per poder iniciar un tractament eficaç cal saber quin és el grau de gravetat de l'hemoptisi. Segons aquest grau l'actuació serà una o altre. Cal mesurar el volum de sang perdut i les característiques.
L'hemoptisi massiva és el grau més alt de severitat i cura amb els signes i símptomes següents:
* Pèrdua de la sang superior a 600 ml/ en 24 o 48 hores.
* Hipovolèmia
* Insuficiència respiratòria aguda greu
* Velocitat de sagnat superior a 150- 200 ml/h.

## Referències

* 1 2 3 Álvarez Soto,, Ana.; Dorca Sargatal, Jordi «Guia d'Atenció urgent al malalt amb hemoptisi». , 10-2008, p. 19. Arxivat de l'original el 2016-03-03 [Consulta: 19 juliol 2014].
* ↑ «Hematèmesi». diccionari.cat. [Consulta: 19 juliol 2014].
* ↑ Prieto Sánchez, Luz Marina. «Hemoptisi» (en castellà). Clínica San Pedro Claver ISS - Departamento de Clínicas Médicas, 28-02-2014. Arxivat de l'original el 2014-07-28. [Consulta: 19 juliol 2014].
* ↑ Rueda Rios, Carlos; Perez Peinado, Miguel «Hemoptisis». Hospital Universitario “Virgen de la Victoria”, pàg. 17.
* ↑ Núñez, Ana,; Haro, Manuel. «Protocolo de Manejo de la hemoptisis en el hospital» (en castellà). Servicio Medicina Interna Hospital Universitario Albacete. [Consulta: 19 juliol 2014].
* ↑ «Hemoptisi». MDHealthResource, 2012. Arxivat de l'original el 2021-08-03. [Consulta: 19 juliol 2014].